โต้งลั่นงบประมาณปี’57ลดขาดดุลฯชงเข้าครม.
รัฐเดินหน้าทำ พ.ร.บ.งบปี 2557 และ พ.ร.บ.กู้เงิน 2 ล้านล้าน ชง ครม.เห็นชอบเดือนนี้
10 ม.ค. 2556

รัฐเดินหน้าทำ พ.ร.บ.งบปี 2557 และ พ.ร.บ.กู้เงิน 2 ล้านล้าน ชง ครม.เห็นชอบเดือนนี้
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผย ภายหลังการประชุมคณะรัฐมนตรีเศรษฐกิจว่า ได้หารือร่วมกันระหว่างกระทรวงการคลัง สำนักงานคณะกรรมการพัฒนาการเศรษฐกิจและสังคมแห่งชาติ (สศช.) และสำนักงบประมาณ เกี่ยวกับการจัดทำงบประมาณรายจ่ายปีงบประมาณ 2557 โดยคาดว่าจะเร่งหาข้อสรุป เพื่อให้สามารถเสนอคณะรัฐมนตรี (ครม.) พิจารณาได้ไม่เกินเดือน ก.พ. 2556
กรอบงบประมาณปี 2557 จะขาดดุลลดลงเหลือ 2.25 แสนล้านบาท จากปีงบประมาณ 2556 ที่ขาดดุล 3 แสนล้านบาท โดยงบลงทุนจะอยู่ระหว่าง 3.54 แสนล้านบาท ซึ่งในส่วนนี้จะต้องสอดรับกับการออก พ.ร.บ.กู้เงินเพื่อลงทุนในโครงสร้างพื้นฐาน วงเงิน 2 ล้านล้านบาทด้วย 
“แม้ว่ารัฐบาลจะมีการเร่งจัดทำ พ.ร.บ.กู้เงินเพื่อลงทุนในโครงสร้างพื้นฐาน วงเงิน 2 ล้านล้านบาท แต่ก็ไม่ได้หมายความว่าจะต้องลดการจัดสรรงบลงทุนในแต่ละปีงบ ประมาณลง เพราะงบลงทุนในส่วนนี้ก็จะเข้ามาเสริมการลงทุนในส่วนที่ พ.ร.บ.ดังกล่าวไม่ได้ครอบคลุมมาถึงด้วย และหลักเบื้องต้นในการจัดทำงบประมาณในแต่ละปีนั้น รัฐบาลจะทยอยลดขาดดุลลงอย่างต่อเนื่อง เพื่อให้เข้าสู่งบสมดุลได้ภายในปีงบประมาณ 2560” นายกิตติรัตน์ กล่าว
นายกิตติรัตน์ กล่าวอีกว่า ในส่วนของความคืบหน้าเกี่ยวกับการจัดทำ พ.ร.บ.กู้เงินเพื่อลงทุนในโครงสร้างพื้นฐาน วงเงิน 2 ล้านล้านบาทนั้น ขณะนี้เสร็จเรียบร้อยแล้ว โดยคาดว่าน่าจะเสนอให้ ครม.พิจารณาได้ภายในเดือน ม.ค.นี้ เพื่อให้สภาพิจารณาก่อนร่าง พ.ร.บ.งบประมาณปี 2557 โดยหลักการเบื้องต้นของ พ.ร.บ.ดังกล่าวจะให้มีการแยกเป็น 2 บัญชี โดยบัญชีที่ 1 จะมีวงเงิน 2 ล้านล้านบาท ซึ่งจะประกอบไปด้วยโครงการที่มีความพร้อมและมีความสมบูรณ์ที่จะดำเนินการได้ทันที ขณะที่บัญชีที่ 2 จะเป็นโครงการที่เกินมาจากวงเงินดังกล่าว และเป็นโครงการที่มีความพร้อมรองลงมาจากบัญชีแรก
สาเหตุที่ให้มีการแยกเป็น 2 บัญชีนั้น เพื่อให้ง่ายต่อการดำเนินการหากกรณีที่โครงการในบัญชีที่ 1 มีปัญหา ก็อาจให้พิจารณาเอาโครงการที่มีความพร้อมที่สุดในบัญชีที่ 2 มาดำเนินการแทนได้